khistorydata/jeongjo-sjw-relations huggingface dataset:
정조 12년
副司直蔡弘履疏曰伏以臣罪大罰輕薄譴旋宥追訟愆尤自分明時之棄物矣不意收敍之恩出於格外又以臣差弘陵正朝祭獻官臣於是感激恩私義重駿奔生死燥濕豈敢言私而第臣自秋冬間猝患頷下瘟腫其毒如矢其大如拳首尾九旬雜試針灸今則大勢雖減餘毒未解頸項之痰核種種凝結瘡口之濃水點點流滴故窮壁深堗一直僵臥雖於房闥一步之外畏怯風寒不敢出頭之狀卽儕友隣閈之所共目擊者也以此難强之病旣無將事之望而且腫病未完合之前此身之不潔甚矣莫重祼獻之地決不當近之故玆敢略入文字仰暴實狀伏乞聖慈俯垂諒察卽命該曹亟賜變通以重祀事仍治臣罪以肅朝綱千萬幸甚臣無任屛營祈懇之至答曰省疏具悉許令該曹付標
정조 12년
副摠管李敬養疏曰伏以日月迅駛文禧廟祥制已闋一天之讎未復八域之冤冞切仰惟我殿下止慈之情何以堪抑仍伏念臣賦命奇薄早失所怙終鮮兄弟母子二人相依爲命幸際休明之世冒忝科宦之籍迭據郡藩而甘旨得官廩之供濫躋宰列而華誥侈貤贈之榮陶甄成就偏被洪造而屢犯僨誤之罪輒蒙譴補之恩察臣有母每勤將往之命母子相對感極涕零迺於再昨夏逬伏郊坰席藁待勘之日罪積殃深禍延病母獲戾神天竟罹酷罰似此情理宣卽溘然而一縷苟存於視息三霜奄遒於轉眄俯仰穹壤無地可歸自顧不肖偏蒙罔極之恩頂踵毛髮莫非我殿下賜也烏鳥私情今無反哺之地犬馬微誠只切涓埃之報夷險燥濕生死向前而苫塊餘喘萬念都灰不意蟄伏之中除旨聯翩爵秩自如在笥朝衣悲增手中之舊線自天恩誥恨切奉檄之無所夫豈忍飄纓結綬揚揚若平昔哉念臣積違天陛居然三易歲矣區區戀結之忱豈不欲顚倒叩謝一覲耿光而竊有數年弸中之痛九死難瞑之恨玆始瀝血涕泣而陳之臣於向年猥廁嘗藥之列混被罔功之資榮動一時適爲此生之隱痛身陷大戾自底擧國之齊討臺省之擬律旣峻賢關之聲罪交騰至今追惟寢夢猶悸噫莫嚴者公議難逭者邦憲也臣之得有今日實賴聖慈全保之澤而分外資級尙未刋正悲冤崩迫三年如一日以此罪負以此情事唐突彈冠義有所不敢恬然自居心有所不忍況其時提調臣李文源卽是臣一體之人而已蒙收還之恩則臣之濫資實不容晏然獨冒矣以我聖上一視竝育之仁獨未蒙體諒之恩則顧臣情地無以抗顔於冠紳之列雖伏嚴誅束帶趨朝固無可論召牌之下進身無路猥犯違傲尤增死罪玆敢冒死哀籲伏乞天地父母俯垂矜諒亟收臣資級以副血懇仍治臣辜犯以謝國論焉答曰省疏具悉卿其勿辭行公
정조 12년
行都承旨金載瓚疏曰伏以臣之一生本末卽倥侗二字而蔽之矣淸朝百執事無一可堪而幸逢明時偏被洪造華膴殆遍於外內班資遽躋於亞卿愧切濫竽戒深集木夙宵兢懼若隕深谷乃於日昨又伏承備堂差下之命臣聞命警愧益不省攸措也噫長霜臺風憲之座佐京兆詞訟之繁旣兼史官且帶金吾前後兜攬在臣身尙且太濫則至於籌司之任尤豈可擬議於臣者哉出入樞密之班參軍國之謨職重責鉅爲任自別除非通才練識則莫宜居此而乃以儱侗如臣譾劣如臣者苟然充位則聖朝寵使之方已非小失而論臣廉隅義在必辭且況大臣之兼管備局時原任固無異同而臣父旣在原任大臣之列則父子之竝管一司尤係私義之不敢出者由前由後冒膺無路伏乞聖慈亟收新命使重務無瘝私分少安焉臣又有萬萬懇迫者臣方叨都承旨之任而親享有命淸齋隔日臣固當夙夜竭蹶少效微勞而第臣母病積年貞痼長在床笫而近當隆沍轉益危綴又於昨日調將失宜風寒外襲舊𧏮新祟一時交劇神識迷瞀氣息凘凜目下症形十分危篤以臣情理實難暫捨而今若多日離側不得及時救護則臣心焦迫益復如何玆以必呼之義敢陳至切之懇伏願天地父母俯垂矜諒特遞見職俾伸情私千萬至祝答曰省疏具悉卿其勿辭救護母病
정조 12년
副修撰李益運疏曰伏以臣兄臣鼎運纔除承宣矣臣之所帶春秋兼銜在法當遞玆陳短章仰瀆崇嚴伏乞聖明亟命有司照例遞改以存公格以安私分千萬幸甚省疏具悉疏辭下該曹稟處
정조 12년
戊申十二月二十八日巳時上御重熙堂左副承旨入侍時左副承旨趙衍德假注書趙台榮記注官金鳳顯記事官金祖淳檢校直提學徐有防檢校待敎尹行任以次進伏訖上命書傳敎曰親享時齋祝玉堂中無一人塡差設或苟艱與兩司通差則可也昨見祭報府已有申飭今日又聞春享執事尙不塡差雖有報府持入之命亦不待令事體極爲駭然當該吏曹堂上遞差前望單子入之又命書傳敎曰閣臣時任只有提學一人苟艱莫甚待敎今日圈點事令內閣知悉待薦狀啓下與直提學有闕之代今日政差出又命書傳敎曰政官牌招開政命退諸臣以次退出
정조 12년
行都承旨沈頤之坐行左承旨金思穆坐直右承旨李亨元坐直左副承旨趙衍德坐右副承旨李鼎運坐同副承旨洪仁浩坐注書金孝建病一員未差假注書白慶楷藥院直趙台榮仕直事變假注書金初燮仕
정조 12년
李亨元啓曰來初四日社稷祈穀大祭親祭祭文當爲製進藝文提學李命植待開門牌招何如傳曰允
정조 12년
傳于李亨元曰明日眞殿正朝祭齋宿處所依前爲之申後當出宮該房知悉
정조 12년
承旨前望單子入之李亨逵落點
정조 12년
傳于金思穆曰軍士房承旨右承旨入侍
정조 12년
以寶劍望筒傳于金思穆曰有實病未肅拜人許遞政官牌招開政
정조 12년
李亨元以吏曹言啓曰今此宗廟各陵殿宮園正朝祭典祀官兼大祝及宗廟春享大祭諸執事多以侍從塡差時無職名人員令該曹口傳付軍職何如傳曰允
정조 12년
金思穆以兵曹言啓曰新除授羅州營將權璹老母今年七十六歲法不當赴任呈狀乞遞營將之親年七十以上者許遞其任載在法典依例改差何如傳曰允
정조 12년
吏曹參議前望單子入之李洪載落點
정조 12년
以吏曹參議李洪載牌不進罷職傳旨傳于李亨元曰只推
정조 12년
有政吏批判書李𡊠參判李在學進參議李洪載牌招不進右承旨李亨元進以金頤柱爲都承旨李太亨爲副校理徐配修爲修撰沈豐之爲禮曹判書鄭昌聖爲判義禁軍器直長單鄭弘澤奉事單田斗興副奉事單金兌琦參奉單鄭光璞
정조 12년
兵批判書李文源進參判柳誼病參議朴宗岳病參知沈煥之病行左承旨金思穆進以李聖圭爲都摠管金魯淳爲副摠管柳載新爲部將李長益爲羅州營將副司直韓光會洪秀輔蔡弘履金載瓚鄭宇淳朴天行李勉兢李泰永兪彦脩邊鎭國爲臨津別將
정조 12년
以承旨房望傳于李亨元曰仍
정조 12년
以寶劍望筒傳于金思穆曰摠管中差祭及相避人員許遞令該曹口傳差出
정조 12년
兵曹口傳政事以鄭昌順李獻慶爲都摠管閔鍾顯李明運爲副摠管
정조 12년
金思穆啓曰今此親臨受誓戒時承旨當爲備員而都承旨金頤柱纔己違牌矣所當牌招而拘於廳規不得請牌何以爲之敢稟傳曰更爲牌招
정조 12년
傳于洪仁浩曰侍衛軍兵毛具
정조 12년
以都承旨金頤柱再牌不進推考傳旨傳于金思穆曰許遞前望單子入之待下批牌招察任
정조 12년
承旨前望單子入之沈頤之落點
정조 12년
傳于李亨元曰新除授都承旨先入侍後謝恩
정조 12년
傳于洪仁浩曰今日報漏極爲太速當該禁漏官爲先汰去令攸司科治
정조 12년
以薛里內官崔基甲手本五字刀割判付內架子兺卽爲進排事分付
정조 12년
李亨元以吏曹言啓曰新除授徽陵別檢尹寅基呈狀內矣身素患痰癖經年不差當寒添劇時月之內萬無起動之勢斯速入啓變通云今姑改差何如傳曰允
정조 12년
李亨元以禮曹言啓曰卽接徽陵參奉所報則今此正朝祭享時兩官當爲備員而本陵別檢有闕未差云莫重祭享兩官不可不備別檢有闕之代卽令該曹口傳差出以爲備員將事之地何如傳曰允
정조 12년
吏曹口傳政事以金載一爲徽陵別檢
정조 12년
金思穆以兵曹言啓曰來正月初六日大駕詣宗廟初七日春享大祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍十哨馬軍二哨禁軍三番隨駕御營廳留陣可也
정조 12년
金思穆以兵曹言啓曰來己酉年各處頒給信漢符別單及文宰二品以上武臣蔭官曾經摠管人員章標頒給別單修整以入之意敢啓傳曰知道
정조 12년
李亨元以賑恤廳言啓曰今年內貧寒宗室子女葬時顧恤數別單書入之意敢啓傳曰知道此擧出於軫念宗親之意今年擧行數爻果如年前定式之初乎此後益加着意擧行可也
정조 12년
金思穆以訓鍊都監言啓曰今十二月二十九日三十日年終放砲時次知將官將校姓名及兼別破陣等容貌年歲器械數爻竝別單書入之意敢啓傳曰知道
정조 12년
金思穆以訓鍊都監言啓曰本局千摠金廷遇身病甚重勢難察任改差何如傳曰允
정조 12년
金思穆以壯勇營言啓曰本營來己酉春等賞試射時將官以下入格人姓名別單書入之意敢啓傳曰知道
정조 12년
金思穆以壯勇營言啓曰今十二月二十九日三十日年終放砲時次知將官將校及別破陣火箭軍姓名器械數爻竝別單書入之意敢啓傳曰知道
정조 12년
趙衍德以司僕寺官員以一二提調意啓曰因右通禮禹禎圭疏陳冊子備邊司回啓判付內馬政有國重事近來牧官卽一偶官何補於馬政乎此後畜産多寡牧養數爻每歲末令該寺一件別單書入考績以此定其高下事命下矣各牧場馬畜産多寡牧養數爻依下敎別單書入之意敢啓傳曰知道
정조 12년
李鼎運以戶曹言啓曰今年內貪寒宗室子女婚扶助數依定式別單書入之意敢啓傳曰依朝下賑廳草記批旨一依定式初着意擧行可也
정조 12년
李鼎運以鑄錢所言啓曰先鑄新錢行用事筵稟定奪矣自明年正月初一日爲始行用之意敢啓傳曰知道
정조 12년
洪仁浩以刑曹言啓曰因傳敎興陽縣宮納稅米領運色吏李景燁下送本道防納委折嚴覈狀聞事今十月十六日發關本道矣今已過限尙不封啓當該道臣推考何如傳曰允
정조 12년
洪仁浩以義禁府言啓曰鄭益祚尹翊東等各笞五十以公罪收贖事草記批旨內如有功議各減一等事命下矣鄭益祚曾祖勔保社原從功臣云功減一等笞四十收贖尹翊東七代祖斗壽光國功臣信城君異姓五寸親云功議各減一等笞三十收贖之意敢啓傳曰知道
정조 12년
鶴林君焴疏曰伏以臣自夏間重患痢疾餘症尙彌委伏床席垂死奄奄之中忽伏見差祭於毓祥宮驚惶罔惜以此病勢萬無起動之望莫重祭享趨膺無路伏乞亟賜變通以便公私仍治臣不將命之罪以肅朝綱以安私分千萬幸甚答曰省疏具悉許令該曹付標
정조 12년
禮曹判書韓光會疏曰伏以臣名忝耆社已五年矣衰朽之質無望陳力就列而待罪政府西壁職事旣閒尸素殆近周歲乃於月初病伏之中忽伏承宗伯除旨感祝天恩不敢言私黽勉出膺僅行貶坐矣今玆社壇躬享之禮在邇繼又有事於太廟在庭百僚罔不駿奔臣猥叨禮儀使之任纔經誓戒自昨日重觸寒感諸證越添委頓床席以此病狀實無將事之望有臣如此生不如死玆敢疾聲仰籲伏乞聖慈俯量病情之難强亟遞臣宗伯之任俾無公私狼狽之患千萬至祝答曰省疏具悉卿其勿辭行公
정조 12년
待敎金祖淳疏曰伏以臣學蔑年淺之藐然一後進耳簪筆之妙揀抄啓之峻選有一於斯何嘗彷彿而左右香案之前周旋群彦之間者譬如向陽卉木日滋長而不自知矣臣雖穉騃亦具省覺仰感聖渥之淪浹俯念家世之忠貞恐未免孤恩忝先之歸惴惴一念如集于木至於內閣氷銜夢想豈到而今乃擧以畀之待敎之任也深嚴之地宿儒所處昭回之編學士攸輯則童子可使備官庸工可使代斲乎以職方人不稱曰濫上以濫授下以濫叨濫之損不但止於臣之一身臣安得不怵然而驚惕然而𢥠疾聲求解於天地父母之前哉豹直未脫牙牌儼臨他不暇顧章皇肅命而因仍蹲據有乖廉防玆敢冒入文字仰瀆崇嚴乞賜遞改毋累愼簡職是華貫言非飾讓仰惟聖明庶幾俯燭焉省疏具悉爾其勿辭察職
정조 12년
戊申十二月二十九日辰時上御誠正閣軍士房承旨右承旨入侍時行左承旨金思穆右承旨李亨元假注書趙台榮記事官李相璜金祖淳以次進伏訖上命思穆書傳敎曰自今二十九日至來初三日各司莊牌又命書傳敎曰雖巳賜批更思似難周旋禮曹判書韓光會許遞命亨元書傳敎曰向聞閑司則當出肅云昨日連有除命而今聞入侍承宣言知其近頗添劇都承旨許遞今日政以曾經中在京無故人擬入待下批牌招察任命退承史以次退出
정조 12년
戊申十二月二十九日三更上詣仁政殿親臨受誓戒入侍時行都承旨沈頤之行左承旨金思穆右承旨李亨元左副承旨趙衍德右副承旨李鼎運同副承旨洪仁浩記事官金孝建假注書趙台榮記注官金鳳顯記事官李相璜檢校直閣徐鼎修檢校待敎尹行任待敎金祖淳以次侍立上具遠遊冠絳紗抱乘輿出協陽門詣仁政殿月臺降輿陞座在位百官行四拜禮讀誓文官吏曹判書李𡊠進讀誓文百官復行四拜禮訖思穆曰通禮纔請還內侍衛徑先離次揆以事體誠極未安兵曹判書李文源推考何如上曰依爲之出擧條思穆曰大駕還內之時龍旗徑先前導侍衛隨以離次事係儀節不可無飭龍旗差備宣傳官閔亨默推考警責何如上曰依爲之出擧條宗簿提調李文源曰宮號旣已議定璿源譜略當爲釐正在前或有改張之例或有洗補之例今番何以擧行乎上曰內入件請出洗補可也出擧條上乘輿自協陽門還內諸臣退出
정조 12년
行都承旨沈頤之齋直行左承旨徐鼎修齋宿右承旨李享元齋宿左副承旨趙衍德齋直右副承旨李鼎運齋宿同副承旨洪仁浩齋宿注書金孝建齋宿一員未差假注書趙台榮齋直事變假注書金初燮仕
정조 12년
大殿王大妃殿惠慶宮中宮殿內閣政院玉堂朝廷二品以上六曹堂上除夕單子問安答曰知道
정조 12년
李亨元啓曰明日正朝望闕禮依例爲之之意敢啓傳曰知道
정조 12년
趙衍德啓曰備邊司郞廳來言今日賓廳日次而過歲問安相値不得來會云矣敢啓傳曰知道
정조 12년
李亨元啓曰臣以社稷祈穀大祭親祭隷儀進去下直之意敢啓傳曰知道
정조 12년
李亨元啓曰傳香時刻已過而獻官閔鍾顯累度催促終不入來事體所在萬萬未安從重推考吏曹亦不申飭以致遲滯不可無警當該堂上推考何如傳曰允
정조 12년
傳于李亨元曰近日承候差勝之節藥院亦已承聞豈可踰今歲提調輪直自今日撤直
정조 12년
傳于李享元曰靈壽閣當肅拜耆舊大臣之夙夜供劇亦甚可悶右議政兼帶藥院之任今姑許副
정조 12년
傳于李亨元曰一院雖無相避亦已殫勞矣藥院提調沈豐之許遞前望單子入之
정조 12년
傳于李鼎運曰出宮門路以協陽門爲之
정조 12년
傳于李鼎運曰侍衛軍兵毛具
정조 12년
兵曹口傳政事以安川君烆李𡊠爲都摠管尹師國鄭宇淳爲副摠管
정조 12년
以寶劍望筒傳于趙衍德曰時帶詞訟及差祭未肅拜人員許遞前望單子入之待下批牌招察任寶劍望筒更爲修正以入
정조 12년
摠管前望單子入之都摠管李灃吳載純尹塾副摠管南憲喆李聖師金思穆落點
정조 12년
沈頤之啓曰今日齋宿時承旨不可不備員未差之代政官牌招開政差出待下批仍卽牌招察任何如傳曰前望單子入之
정조 12년
承旨前望單子入之徐鼎修落點
정조 12년
以江華留守狀啓新還各穀萬無準捧之路朝令之下所捧如是零星不勝惶恐待罪事傳于洪仁浩曰勿待罪事回諭
정조 12년
李亨元以文禧廟營建廳言啓曰本廳堂上兼工曹判書臣具允鈺與監造官繕工監監役官臣趙鎭奎進詣本廟奉審則廟內外俱無頉處之意敢啓傳曰知道
정조 12년
李亨元以弘文館言啓曰本館上番校理臣閔昌爀下番副修撰臣李益運俱以社稷祈穀大祭祭官今日議政府隷儀時晝仕出去之意敢啓傳曰知道
정조 12년
趙衍德以訓鍊都監言啓曰本局從事官四員內金履成李英胄權彝性俱爲差祭李良會以鑄錢所郞廳除本仕今日省記無以推移依例以把摠代直之意敢啓傳曰知道
정조 12년
趙衍德以漢城府言啓曰卽接北部奉事李勉輝所報則嘉會坊齋洞契居前縣監韓榮祖明年爲八十歲加資單子所當一齊收納而本家今始通及故玆以追報云矣韓榮祖以前縣監年又八十則係是應資之人依例別單追入之意敢啓傳曰知道
정조 12년
李亨元以成均館官員以大司成意啓曰每歲末圓點準點人姓名別單書入事曾已定式矣依定式當年條圓點準點儒生別單書入之意敢啓傳曰知道
정조 12년
副司直申大升疏曰伏以臣於屢朔病伏之中見差明陵正朝祭獻官受香在卽在臣分義固當竭蹶趨進之不暇而顧臣素患痰癖之症入冬以來轉轉沈劇眞元大脫形殼徒存近挾毒感更添別症寒熱作而昏眩不省咳喘劇而呼吸未定兼以手足痿痺轉側酸痛貼身床笫湏人起居以此病勢實無自力駿奔於將事之地玆不得不疾聲呼籲於天地父母之前伏乞聖慈俯垂矜察亟命該曹俾卽變通仍治臣瀆撓之罪千萬幸甚答曰省疏具悉許令該曹付標
정조 12년
戊申十二月三十日辰時上御重熙堂禮房承旨入侍時右承旨李亨元記事官金孝建李相璜金祖淳以次進伏訖上曰已傳香乎亨元曰盡爲傳香矣上命書傳敎曰禮房承旨馳詣宗廟永禧殿景慕宮奉審摘奸以來命退承史以次退出
정조 12년
戊申十二月三十日申時上詣摛文院齋宿入侍時行都承旨沈頤之行左承旨徐鼎修右承旨李亨元左副承旨趙衍德右副承旨李鼎運同副承旨洪仁浩記事官金孝建假注書趙台榮記注官金鳳顯記事官李相璜檢校待敎尹行任待敎金祖淳以次侍立上具翼善冠衮龍枹乘輿出協陽門仁浩曰新除授副摠管金思穆時無職名令該曹口傳付軍職何如上曰依爲之出擧條上曰差祭承旨許遞前望單子入之待下批牌招察任出駕前下敎駕由仁政殿詣萬安門外降輿入萬安門少頃還出門外乘輿詣摛文院降輿陞座命書傳敎曰時原任大臣入侍賤臣承命出與判府事徐命善李福源金熤左議政李性源右議政蔡濟恭以次進伏訖命善等曰連日勞動聖體若何上曰一樣矣上曰聞卿等仍爲留待故欲見舊歲顔面以爲引接矣命善曰曰寒如此而社享廟享將欲親行下情不勝悶慮矣上曰親享久曠情禮俱缺故方欲親行矣命善曰夏享時則日氣調和此時親行似好矣上曰右相明日當於靈壽閣肅拜以今衰耗之年供此夙夜之任還爲悶然矣濟恭曰聖念特軫悶老之私旋解藥院提擧之任實不勝惶感而伏聞有撤直之敎下情極爲抑鬱矣上曰卿等早退可也命善等退出命書傳敎曰違牌及差祭摠管許遞令該曹口傳差出待下批牌招察任日暮時至亨元告環衛軍兵懸燈取稟上曰知道行祭時至上乘輿出摛文院詣端輝門內降輿入眞殿上自內行禮少頃乘輿出端輝門由崇範門出仁政門入協陽門還內諸臣退出
정조 13년
行都承旨沈頤之齋宿行左承旨徐鼎修齋宿右承旨李亨元齋直左副承旨趙衍德齋宿右副承旨李鼎運齋宿同副承旨洪仁浩齋直注書金孝建齋宿一員未差假注書趙台榮齋直事變假注書金初爕仕
정조 13년
大殿王大妃殿惠慶宮中宮殿內閣政院玉堂朝廷二品以上六曹堂上正朝單子問安答曰知道
정조 13년
以香室社稷祈穀大祭親祭受押單子傳于李亨元曰親押
정조 13년
李亨元以奎章閣言啓曰奉謨堂每年孟春孟秋涓吉展拜事載在閣志矣今春展拜吉日以何間推擇乎敢稟傳曰旬後擇入
정조 13년
傳于洪仁浩曰左副承旨入侍
정조 13년
以漢城府歲饌別單傳于趙衍德曰領敦寧李判府事右議政家歲饌加厚輸送仍令郞官存問後草記
정조 13년
兵曹口傳政事知事單趙瑍
정조 13년
李亨元以禮曹言啓曰太廟歲首展謁當爲取稟而今正月初七日春享大祭旣有親行之命今番則歲首展謁何以爲之敢稟傳曰似當兼行考例草記
정조 13년
李亨元以禮曹言啓曰宗廟歲首展謁草記傳曰似當兼行考例草記事命下矣取考謄錄則先朝乙卯壬申兩年秋享大祭親行而兼行展謁之禮矣敢啓傳曰今年亦當兼行依此擧行可也
정조 13년
李亨元以禮曹言啓曰永禧殿展謁非酌獻禮年次則每於歲首太廟展謁時一體展謁事曾有定式矣今番則何以爲之敢稟傳曰旬前後擇入
정조 13년
李亨元以禮曹言啓曰景慕宮展拜每於孟春孟秋取稟事定式矣今番展拜吉日以何間推擇乎敢稟傳曰旬前後擇入
정조 13년
李亨元以禮曹言啓曰每年親耕歲首以稟事曾已定式矣來二月十二日先農祭親行及親耕等節何以爲之乎敢稟傳曰親耕姑置之先農祭攝儀
정조 13년
李亨元以宗簿寺提調意啓曰璿源譜略御牒中宣禧墓舊號洗補事命下矣奉謨堂奉安國朝御牒及五處璿閣奉安國朝御牒一體修整何如傳曰允
정조 13년
李亨元以宗簿寺提調意啓曰國朝御牒一體修整事命下矣書寫官依例以宗臣中差出擧行何如傳曰更待下敎修整可也
정조 13년
徐鼎修以兵曹言啓曰今正月初五日仁政門百官朝參日次而春享大祭齋戒相値當月十一日二十一日二十五日皆是應行之日以何日定行乎敢稟傳曰臨時更稟
정조 13년
李鼎運以戶曹言啓曰依傳敎領敦寧洪樂性判府事李福源右議政蔡濟恭家各歲饌米五石太二石猪肉五斤加厚輸送仍令本曹郞廳存問之意敢啓傳曰知道
정조 13년
己酉正月初一日辰時上御重熙堂左副承旨入侍時左副承旨趙衍德假注書趙台榮記事官李相璜金祖淳以次進伏訖上命書禮曹草記及傳香單子判付訖上曰今日雖値齋宿侍下閣臣承史歸覲後入來事分付賤臣承命出傳上曰右承旨入侍出榻敎賤臣承命出傳右承旨李亨元追入進伏上命亨元衍德讀公事書判付訖命退承史以次退出
정조 13년
己酉正月初一日巳時上御重熙堂右承旨入侍時右承旨李亨元假注書趙台榮記事官李宗烈記注官金鳳顯以次進伏訖上命書傳敎曰農者天下之大本雖値屢豐不敢放忽況昨年諸道登歉各殊嗣後有秋之慶專係於勸農二字予方宿齋祈穀于社壇咨爾方伯居留之臣欽體欽體使各其邑宰躬執田畯之事悉心畎畝以副予申諭之至意事下諭命書傳敎曰觀此歲饌啓目行副司直趙瑍夫妻年俱七十念乃弟故相豈無別般記存之擧加給歲饌特擢知中樞卽令該曹加設啓下使之肅命仍卽進詣靈壽閣肅拜又命書傳敎曰近久未見心常思之觀此歲饌別單豈可循例題給況年近九耋行副司直金用謙家令該曹原歲饌外加給衣資食物又命書傳敎曰觀此歲饌別單今年爲七十將臣異於凡宰豈無示意御營大將李柱國家加給歲饌命退承史以次退出
정조 13년
己酉正月初一日申時上御重熙堂左承旨入侍時行左承旨徐鼎修假注書趙台榮記注官金鳳顯記事官金祖淳以次進伏訖上命書傳敎曰歲首犒饋例於新舊番交替日爲之當在初三日而動駕相値初六日動駕亦爲相値以初九日退行事分付命書戶曹草記批旨訖命退承史以次退出
정조 13년
行都承旨沈頤之齋宿行左承旨徐鼎修齋宿右承旨李亨元齋宿左副承旨趙衍德齋宿右副承旨李鼎運齋直同副承旨洪仁浩齋直注書金孝建齋宿一員未差假注書趙台榮齋直事變假注書金初爕仕
정조 13년
李亨元啓曰明日大駕詣社稷入齋室後王大妃殿惠慶宮問安何承旨進去乎敢稟傳曰右副承旨進去
정조 13년
沈頤之啓曰吏曹假郞廳來言老人加資下批政事取稟傳曰爲之
정조 13년
李亨元啓曰弘文提學徐有隣牌不進推考傳旨今方捧入而親祭祭文製進一時爲急如是違牌事甚未安更卽牌招何如傳曰許遞今日政差出
정조 13년
李亨元以奎章閣言啓曰奉謨堂今春展拜吉日旬後擇入事命下矣令日官推擇則今月十二日十三日俱吉云以何日擧行乎敢稟傳曰十三日爲之
정조 13년
傳于洪仁浩曰禮房承旨入侍
정조 13년
傳于李亨元曰軍士房承旨入侍
정조 13년
傳于趙衍德曰明日出宮門路以協陽門爲之
정조 13년
內醫院提調前望單子入之吳載純落點
정조 13년
以吏曹侍從臣父年七十人加資別單傳于沈頤之曰已上加資今日政下批
정조 13년
李亨元以都摠府言啓曰今此社稷擧動時侍衛不可不備員而都摠管安川君烆副摠管鄭宇淳尹師國未肅拜都摠管李𡊠進幣瓚爵官進沈豐之禮儀使進吳載純與兵曹判書李文源親娚妹相避副摠管申應周以訓鍊中軍陣上進寶劍及侍衛將不得備員令政院急速稟旨變通仍令該曹口傳差出以爲備員侍衛之地何如傳曰竝許遞今日政以在京無故人差出待下批仍卽牌招察任可也
정조 13년
有政吏批判書李𡊠進參判李在學進參議李洪載進行都承旨沈頤之進啓曰侍從臣父閫帥父年七十人每於歲首抄啓加資事載在法典矣待從臣父閫帥父年七十人員別單書入之意敢啓傳曰知道以李福源爲內醫院都提調李秉模爲弘文提學申星模爲司錄李在簡爲分內醫院提調知春秋單趙瑍判敦寧尹東暹今加輔國知事權噵今加正憲前僉知朴師郁洪應辰今加嘉善前府使李再煥今加嘉義前承旨李堉今加嘉善前副正金煹前縣監柳明渭前監役韓啓增前縣監韓榮祖已上今加通政前同知辛錫箸今加嘉義以上朝官年八十依定式加資司直李命植今加輔國護軍柳鎭恒今加資憲生員沈樂賢學生高炅鄭楘李錄徐謹修已上今加通政年七十侍從臣父加資事承傳
정조 13년
洪仁浩以兵批言啓曰同知中樞府事尹得逵僉知中樞府事崔成元尹光彦俱以身病猝劇時月之內萬無起動供職之望呈狀乞遞西樞雖是閑局不可一向虛帶竝今姑改差何如傳曰允
정조 13년
兵批判書李文源進參判柳誼病參議朴宗岳病參知沈煥之入直同副承旨洪仁浩進以西淸君煋李秉模李聖圭趙瑍爲都摠管洪秉纘李得臣柳孝源爲副摠管朴師郁爲同知李錄金煹爲僉知副司直李亨逵金頤柱南鶴聞副護軍金光洙
정조 13년
李亨元啓曰新除授弘文提學李秉模卽爲牌招親祭祭文使之製進何如傳曰允
정조 13년
李亨元啓曰弘文提學李秉模牌不進推考傳旨今方捧入而親祭祭文製進一時爲急如是違牌事甚未安更卽牌招何如傳曰允
정조 13년
李亨元啓曰弘文提學李秉模再牌不進推考傳旨今方捧入而親祭祭文製進一時爲急連事違召不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 13년
李亨元啓曰弘文提學李秉模三牌不進推考傳旨今方捧入而親祭祭文製進一時爲急連違召命終不擧行事體所在極爲未安所當更請牌招而係是一日四牌何以爲之敢稟傳曰屢召之下無端違牌此何道理此傳旨勿施仍以前牌催促斯速肅命違牌勿爲呼望祭文製進不可踰日以此意各別申飭
정조 13년
弘文提學前望單子入之吳載純落點
정조 13년
李亨元啓曰弘文提學吳載純牌不進推考傳旨今方捧入而親祭祭文製進一時爲急如是違召不卽擧行事甚未安更卽牌招何如傳曰允
정조 13년
傳于李亨元曰發遣吏郞諸執事淸齋與否摘奸以來
정조 13년
洪仁浩以兵曹言啓曰今此社稷祈穀大祭親行時日寒如此斥堠伏兵置之事命下矣初七日宗廟春享大祭親行時斥堠伏兵何以爲之乎敢稟傳曰置之
정조 13년
洪仁浩以備邊事言啓曰明日動駕時禁衛營當爲留陣而禁衛大將金持默方在直宿矣在前如此之時或以中軍代領或他大將兼察今番則何以爲之乎敢稟傳曰旣與金基厚輪直此草記置之
정조 13년
沈頤之以宗簿寺提調意啓曰璿源譜略御牒中宣禧墓舊號洗補事命下矣中草御覽日子令日官推擇則今月初四日午時爲吉云以此日時本寺堂上郞廳具儀仗鼓吹陪進仁政殿與承旨請承傳色奉入而御覽還下後付板入刊之意敢啓傳曰知道
정조 13년
己酉正月初二日申時上御重熙堂禮房承旨入侍時右承旨李亨元假注書趙台榮記事官李相璜金祖淳以次進伏訖亨元曰明日祈穀大祭親祭祭文當爲製進而藝文提學李命植再牌啓辭未下矣何以爲之乎上曰許遞弘文提學牌招可也出擧條命書傳敎曰特擢意在筋力尙旺豈可如是違牌都摠管趙瑍更爲牌招申飭行公又命書公事判付訖命書傳敎曰雖曰初叨如是撕捱大關事體弘文提學李秉模遞差前望單子入之待下批牌招察任命退承史以次退出
정조 13년
行都承旨沈頤之隨駕宿行左承旨徐鼎修隨駕宿右承旨李亨元隨駕直左副承旨趙衍德隨駕直右副承旨李鼎運隨駕宿同副承旨洪仁浩隨駕宿注書金孝建隨駕宿一員未差假注書趙台榮隨駕直事變假注書金初爕守宮直
정조 13년
大駕詣社稷省牲省器罷入齋室後內閣政院玉堂藥房朝廷二品以上六曹堂上口傳問安答曰知道
정조 13년
王大妃殿惠慶宮遣承旨朝夕問安答曰知道
정조 13년
李鼎運啓曰臣王大妃殿惠慶宮朝問安進去下直之意敢啓傳曰知道
정조 13년
趙衍德啓曰今日王大妃殿惠慶宮夕問安何承旨進去乎敢稟傳曰同副承旨進去
정조 13년
洪仁浩啓曰臣王大妃殿惠慶宮夕問安進去下直之意敢啓傳曰知道
정조 13년
漢城判尹前望單子入之李在簡落點
정조 13년
吏曹口傳政事以徐有防爲掌樂提調權中憲李遇濟爲兵曹正郞李貞運爲兵曹佐郞
정조 13년
兵曹口傳政事副司直徐有防
정조 13년
傳于趙衍德曰侍衛軍兵毛具
정조 13년
傳于趙衍德曰朝廷翌日問安勿爲之
정조 13년
李享元以弘文館言啓曰本館上番校理閔昌爀下番副修撰李益運俱以宗廟春享大祭祭官今日議政府肄儀時晝仕出去之意敢啓傳曰知道
정조 13년
李亨元以禮曹言啓曰今此正朝陳賀時諸道所封箋文中咸鏡道南兵使姜五成慶尙道右兵使李延弼以應封官兼別軍職故各爲封箋平安道楚山府使吳毅常朔州府使金爔雖非應封官亦以別軍職封箋矣一體看審捧入之意敢啓傳曰知道
정조 13년
李亨元以禮曹言啓曰製述文臣抄啓人中年滿五十一歲人員專經文臣年滿四十一歲人員竝依例減下後別單書入而御覽官案亦爲改修正以入之意敢啓傳曰知道
정조 13년
趙衍德以兵曹言啓曰依下敎侍衛禁軍及武藝別監內吹兼內吹近仗軍士等處設粥以饋之意敢啓傳曰知道
정조 13년
趙衍德以都摠府言啓曰今日入直內三廳武兼禁軍及軍兵等當爲中日習射而正朝相値不得爲之之意敢啓傳曰知道
정조 13년
趙衍德以訓鍊都監言啓曰依下敎挾輦將官軍兵及兼內吹等處設粥分饋之意敢啓傳曰知道
정조 13년
己酉正月初三日辰時上詣社稷親行祈穀大祭擧動入侍時行都承旨沈頤之行左承旨徐鼎修右承旨李亨元左副承旨趙衍德右副承旨李鼎運同副承旨洪仁浩記事官金孝建假注書趙台榮記注官金鳳顯記事官李相璜一提學金鍾秀二直提學金憙檢校待敎尹行任待敎金祖淳以次隨駕上具遠遊冠絳紗袍乘輿出協陽門詣仁政殿月臺降輿陞座親押祈穀祭文訖兵曹判書李文源曰本曹郞廳太半差祭當此動駕各差備無以分排而佐郞鄭晩錫身病猝重今姑改差其代令該曹口傳差出使之先侍衛後謝恩何如上曰依爲之出擧條上乘輿出仁政門降輿乘輦出敦化門詣社稷大門外降輦乘輿詣神門外降輿步詣幕次少頃步詣壇內奉審訖仍省器亨元曰親臨省器之時齋郞吳鼎源未卽待令事體所在誠極駭然所當重勘而本院請推之外無他可施之罰何以爲之乎上曰事過後拿問重勘其代令該曹口傳差出可也出擧條文源曰守門將輩敢入壇門之內事極無嚴隨駕中行首守門將不能檢飭之失在所難免令該府拿問處之何如上曰事過後拿處可也出擧條次詣省牲位省牲訖命仁浩書傳敎曰儀章自有成憲況肅敬之地駿奔之班乎近以諸臣朝服不着白衫旣與大臣有酬酢仍有申飭則今復抛棄壇內執事有此冒禁極爲可駭當該執尊鄭致淳齋郞吳鼎源先罷後拿祭監監察亦爲汰去上還御齋室命頤之書傳敎曰掃雪軍之至及於鑿氷軍此已不察大矣況有年前飭敎則不稟解用亦涉疎忽其他府屬操縱之弊不一而足身爲判堂不飭之罪焉可逭也漢城判尹徐有防遞差此後各別嚴飭毋或復踵前習又命書傳敎曰掌樂提調中老病人許遞令該曹口傳差出上曰判尹前望單子入之待下批牌招察任出榻敎上曰前判尹徐有防令該曹口傳付軍職出榻敎上曰禮房承旨詣壇內諸執事佾舞工人竝爲詳細摘奸以來亨元承命出回奏曰臣承命摘奸則俱爲無頉矣亨元曰今初七日宗廟春享大祭親祭祭文當爲製進弘文提學吳載純待明朝牌招何如上曰依爲之出擧條日暮時至鼎運告環衛軍兵懸燈取稟上曰知道
정조 13년
上曰禁喧郞廳汰去令該曹口傳差出出榻敎行祭時至上詣壇內就板位行四拜禮詣盥洗位盥洗訖詣神位前三上香執瓚灌地仍奠幣次詣各位如初禮降復位少頃詣神位前行初獻禮次詣各位如初禮降復位亞獻官左議政李性源行亞獻禮終獻官右議政蔡濟恭行終獻禮上詣飮福位飮福訖降復位行四拜禮仍行徹籩豆又行四拜禮詣望燎位燎訖詣神位室前祗迎訖上曰未及徹饌徑先徹樂事甚駭然矣上曰掌樂正成穎拿處典樂令攸司科治出榻敎還御齋室少頃乘輿出大門外降輿乘輦進發至鍾沈橋內上曰駕前咫尺人馬雜遝如是喧聒誠極駭然矣衍德曰今日還宮時侍臣班次初不成儀未免雜遝揆以事體誠甚未安竝推考警責何如上曰一竝遞差可也出擧條駕至敦化門外命宣傳官下敎曰訓將所據之職是何等重任而且其子又是別軍職則居常謹愼當倍他人而今此深夜還宮屛門把守初不嚴飭作門內致有人馬攔入之擧參以師律宜有重勘而且値齋日姑不處分爲先記過留待闕外事分付命鼎運出標信解嚴詣協陽門外降輦乘輿敎曰承史閣臣皆於作門內乘馬寧有如許道理且訓將之不飭作門有此人馬攔入之事若有一分操心豈有是也檢校直提學以此下敎傳于訓將可也入宣化門還內諸臣退出
정조 13년
都承旨未差行左承旨徐鼎修內閣進右承旨未差左副承旨未差右副承旨未差同副承旨韓晩裕守廳注書金孝建齋宿一員未差假注書趙台榮齋直事變假注書金初爕仕
정조 13년
徐鼎修啓曰禁衛營將官來言今日本營軍兵日次私習云矣敢啓傳曰知道
정조 13년
徐鼎修啓曰御營廳將官來言今日本廳軍兵日次私習云矣敢啓傳曰知道
정조 13년
傳于徐鼎修曰都承旨入侍
정조 13년
以香室宗廟春享大祭親祭受押單子傳于徐鼎修曰親押
정조 13년
以香室永寧殿春享大祭受押單子傳于徐鼎修曰親押
정조 13년
承旨前望單子入之韓晩裕落點
정조 13년
徐鼎修啓曰校理閔昌爀副校理李太亨修撰徐配修副修撰李益運纔已遞差玉堂上下番俱空事甚未安校理韓用龜副修撰李顯默卽爲牌招入直何如傳曰允
정조 13년
韓晩裕啓曰校理韓用龜副修撰李顯默牌不進罷職傳旨今方捧入而副校理鄭福煥修撰權裕俱在外應敎二員校理二員修撰二員俱未差玉堂上下番俱空事甚未安副提學金憙雖帶閣職如値空館措辭請牌曾有定式卽爲牌招入直何如傳曰旣入於昨日現告牌招非可論本職遞差
정조 13년
兵曹口傳政事行副司直金憙
정조 13년
傳于徐鼎修曰左承旨入侍
정조 13년
備忘記歲已翻矣向來處分亦出於爲之地予意屢言於筵席以此以彼豈必遲待前領議政金致仁削黜特爲蕩滌敍用
정조 13년
備忘記前領議政金致仁復拜相職
정조 13년
行都承旨沈頤之右承旨趙衍德左副承旨李鼎運右副承旨洪仁浩同副承旨韓晩裕啓曰卽伏見備忘記下者有削黜罪人金致仁蕩滌敍用之敎又有復拜相職之命臣等相顧愕貽誠不勝憂歎之至惟彼金致仁之罪犯旣不可以老昏一分涵貸且況三司箚奏聲罪至嚴亦可見輿憤之攸同則處分之一味靳持已乖刑政豈可以經歲之故遽議收敍復畀相職有若尋常罪過薄勘而止者哉臣等忝在出納之地目見處分之非常有不敢遽爾頒布相率聯籲敢效繳還之義伏乞聖明亟命收還焉惶恐敢啓傳曰此啓辭還給斯速頒布
정조 13년
傳于韓晩裕曰何可如是煩稟乎在院承旨一竝遞差
정조 13년
傳于韓晩裕曰以前承旨擧措駭然前承旨韓晩裕罷職
정조 13년
傳于韓晩裕曰政官牌招開政
정조 13년
韓晩裕啓曰諸承旨纔已遞差矣臣吏兵批兼進之意敢啓傳曰知道
정조 13년
有政吏批判書李𡊠進參判李在學式暇參議李洪載進前承旨韓晩裕進啓曰平壤庶尹今當差出而本府以營下劇邑物衆地大素稱難治不可不擇差他道有聲績已準限未準朔守令竝擬何如傳曰允以吳載純爲右參贊李秉模爲藝文提學李在學爲同經筵權以綱爲驪州牧使趙鎭明爲平壤庶尹李之聃爲監察領議政金致仁復拜相職事承傳承文都提調單金致仁再政以金瑈爲慶山縣令
정조 13년
以吳鼎源囚單子傳于韓晩裕曰分揀放送
정조 13년
韓晩裕以兵曹言啓曰依下敎隨駕禁軍及駕後禁軍武藝別監內吹近仗軍士標下軍兵等處設粥分饋之意敢啓傳曰知道
정조 13년
韓晩裕以都摠府言啓曰今日入直內三廳武兼禁軍及軍兵等當爲中日習射而宗廟春享大祭齋戒相値不得爲之之意敢啓傳曰知道
정조 13년
韓晩裕以漢城府言啓曰卽接中部都事金永聃所報則工曹判書具允鈺妻貞敬夫人金氏今年爲七十當入於歲饌而未及聞知今始追報云北部奉事李勉輝所報內司宰監契居前都事李壽仁今年爲八十當入於加資及歲饌而因其今始呈單有此追報云矣各具別單書入具允鈺妻金氏歲饌李壽仁加資與歲饌竝令各該曹依例擧行何如傳曰允漏報部官拿問處之可也
정조 13년
韓晩裕以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 13년
韓晩裕以禁衛營言啓曰依下敎衛內本營槍劍軍兼內吹及陣上將校軍兵等處設粥分饋之意敢啓傳曰知道
정조 13년
韓晩裕以禁衛營言啓曰戊申回榜出身本營別騎衛金次重孫順成收用草記批旨內卿來頭出直後別爲邀致厚饋酒肉可也事命下矣臣今日依傳敎金次重邀致則其孫本營別武士順成來告內其祖今年爲九十六歲近尤老昏全沒省覺亦不能運身待令無路云故所備酒食別定將校與順成眼同傳給宣布聖意後擧行之意敢啓傳曰知道
정조 13년
韓晩裕以御營廳言啓曰依下敎駕前別抄及兼內吹等處設粥分饋之意敢啓傳曰知道
정조 13년
副修撰李顯默疏曰伏以臣昨伏承聯箚下批與更勿煩瀆之下敎臣抑鬱之極繼之以於悒爲今日臣子者雖駭惋弸中尙安敢復事提起乎然則彼凶之至無禮於吾君而其將因而倖逭寧有是理噫嘻聲討之地尙不敢爲言則彼獨何心始而以疏以箚無所顧忌末乃情跡自綻蓋肆狼毒托以老昏愈復放恣上以至於慼我聖心此其爲萬戮猶輕之罪惡也是知三司之臣勿復敢提而彼凶之罪愈益彰著若以聲討之姑停而竝與其罪而仍置則民彝物則無以復明朝綱國體無以更振豈不大可寒心伏願更加三思亟允前請使凶醜小懲輿憤得洩焉仍伏念臣之自來情勢不敢自處以法從五六年來一味蹙伏在聖世特無用之一物耳況於苫塊之餘累叨甄錄之恩而惟是鐵限常在株守莫變從前違傲自積逋命之罪失怙餘生未效移孝之悃撫躬慙悚生不如死日前新除適在於卿宰叫閤之際憂憤驚痛聲討爲急他不計較冒沒出膺進而求對退而聯籲少伸沬血飮泣之情而誠未仰格王章尙稽一日二日所請未準見職自如淸朝廉防緣臣益壞處義郞當無以自解且臣於情勢之外抑有至切至悲之懇臣之偏母今年七十有八矣素有衰羸之疾添以痰暈之症長時凜綴莫保朝夕者十年于玆俄或少間忽又昏窒一日之內濱危者數臣無他兄弟獨自煎灼坐臥而須臣飮啖而須臣以至藥餌菽水之節必待拮据食息寐寤之頃莫能離捨雖於暫時納牌之行亦有蒼黃急歸之時如臣情理人所罕有藉使臣無所引義自同平人束帶趨朝其勢末由非不欲仰陳古人計日之情冀蒙獨子歸養之恩而旣未叩謝官銜則辭章非敢擬議方寸耿耿有懷未發近又寒暖不適諸症倍劇氣息如絲髮省覺如雲霧臣方左右扶將雜試湯丸焦遑煎泣罔知攸措而此時館銜之一刻虛縻尤增辜負放倒之罪玆敢忙陳短章略控實懇伏乞天地父母俯賜矜諒亟命鐫削臣職以勘積逋之罪仍令選部永勿檢擬於三司之望以安私分以便救護千萬幸甚省疏具悉勿煩
정조 13년
弘文館校理徐美修疏曰伏以噫嘻痛矣世道日以益下義理日以益晦天綱幾頹民彝漸斁甚至於今番金致仁兪彦鎬事而極矣伊日賓對筵敎敷示不啻諄複則凡今北面於殿下之廷者孰不震掉驚惶如不欲生而惟彼致仁當其入來跡旣緩緩及夫登筵氣尤勃勃畢竟奏對之際敢以兩年之說肆然發口少不顧忌究厥旨意極爲叵測噫彼白首復起恩禮何如其所圖報宜倍他人而了無崩迫之常情敢逞陰憯之口氣其心所在寧不痛惋至於彦鎬旣有屢次之提敎使知本事之委折則苟有一分秉彝聞此所關之莫重固當驚痛竭蹶之不暇而乃敢佯若不知力抗君命屢度催促晩始登對詢問之下緘口結舌無一言仰奏卽此一事已成斷案論其心腸萬萬凶頑是豈一日容息於覆載之間而邦有常憲廷議僉同則不可以次律勘斷也明矣臣謂金致仁兪彦鎬亟從三司之請以洩一國之憤宜矣臣之自來情勢本不敢以館職自居而事在目下關係甚大忍住不得敢此冒陳惟聖明竝垂察焉當此大論方張之時職名之一日虛縻揆以私義冞切惶蹙亦命亟許鐫斥俾安微分不勝幸甚省疏具悉勿煩
정조 13년
正言鄭來百疏曰伏以臣伏聞日前筵中有洞諭之擧而踰日始聞萬萬驚痛略以文字仰陳聲討之義適値齋日到院未徹此際有三司請對之事義不敢以陳疏而偃處顚倒入參粗效微分而王章猶未快伸愚衷轉益憤惋更取前本附陳一二語以冀察納焉噫今日國事誠可謂痛哭流涕也君臣大義莫逃於霄壤之間一有犯分猶是變怪今於一日之內一席之中忽有兩人犯分之變而顧其官則又皆所謂大臣也嗚呼此何事也兪彦鎬罔赦之罪聖敎已及之合辭已悉之而王者用法之道無出於心與迹彦鎬當日負犯以其心則覆載難容以其迹則誅戮猶輕凡於關係不忍言處苟有一分秉彝孰不崩心痛骨而渠乃聽若不聞頑不知動者抑何心腸召命絡續而猶復力抗掖隷擔扶而視若常事登對而默無一言退出而恬不自處於是乎其心與迹彰露無餘而君臣之分掃地盡矣以渠之平日受恩負我殿下忍至於此耶前後批旨每以仰遵懿規爲敎臣誠欽歎而凡不殺大臣者蓋指其罪之容有可貰者而言也國朝四百年來何嘗有如彦鎬今日負犯者耶此而容貸則竊恐王綱斁而人紀絶矣至於金致仁前後難赦之罪非止一二而殿下所以倚任而眷遇之者愈往愈隆則固當感激圖報之不暇而乃反憑恃恩寵擅弄威福鉗制一世人莫誰何駸駸然至於君不君臣不臣之域寧不痛哉向時凶賊旣非別人則趙進道事敢曰不知而箚中句語與尹蓍東一倡一和是豈今日北面者之所敢爲耶及其登筵少無驚痛惶蹙之意又以兩年之說肆然仰奏一則脅持之計也一則忿懟之言也咫尺威顔敢以敵以下所不加之語談笑而陳之渠亦臣也獨不畏天旣承筵敎猶復如是則箚與奏之非出無心灼然可知尙可諉以妄發亦可付之老昏耶況彦鎬之出處語默卽渠影子而伊日負犯且是一事則眞所謂一而二二而一也又何輕重之可別乎伏願廓揮乾斷竝從合辭之請以伸國法焉尹蓍東疏中必以不敢言之事爲引者抑何意耶渠於其時立朝已久且其平日聲氣最密於賊禧輩年前政注多有宿處不忘之跡則豈獨於此事茫然不知而謂天可欺忍登文字若有臣分安敢乃爾況自此疏之出贊奬和應前後迭起莫掩其排布慫慂之狀則非渠獨辦自可推知此而不嚴覈則其何以打破窩藏耶臣謂竄配罪人尹蓍東亟令拿來設鞫得情斷不可已也宋載經卽一鄕曲間癡蠢之類也冢宰重任太不近似政注之可駭擧措之可愕貽辱朝廷不可勝言而特以恩數之太屑漸致濫習之滋長只知有黨私不知有君父以至今番事而放恣極矣特命賓對聖意有在至令衆所共知有情病者無或不進而自朝至午促敎屢降則雖有眞箇疾病固當擔舁趨承而乃敢偃然在家一味頑拒及至翌日行政自如則可知其病之不至難强而登對之際又作呻疼之狀聲徹殿陛究厥所爲萬萬無嚴決不可以譴削薄勘而止亟施竄配之典宜矣至若金光岳自是蓍東輩之一鷹犬於渠何誅而其疏句語旣與蓍東無異則不可以其卑微而獨逭當律施以竄配亦不可已也噫嘻伊日筵席之事聞之者亦莫不驚憤則惜乎在筵諸臣之太㤈泄也親承洞諭之敎孰無痛迫之心而目見力抗之狀旣不能聲罪致討耳聞絶悖之奏反歸之失言妄發糊塗漫漶惟恐一言之或逼氣勢雖云可怕分義不容如許大官尙然則復何望於警具僚而振頹綱乎竊不勝其慨然也仍伏念臣之老父素患痰癖之證遇寒添劇昨夕以來委頓床席胸膈牽痛食飮全却坐臥須人證甚危惡臣方左右扶將萬無離捨之望聲討方張而不得隨參焦灼之中尤切悚蹙伏乞聖明俯垂矜諒亟賜鐫遞俾便救護千萬幸甚省疏具悉勿煩
정조 13년
社稷祈穀大祭親行敎是時亞獻官左議政李性源終獻官右議政蔡濟恭進幣爵酒官吏曹判書李𡊠奠幣爵酒官吏曹參議李洪載薦俎官戶曹判書徐有隣禮儀使禮曹判書沈豐之典祀官奉常正沈興永壇司令尹在陽壇上執禮行副司直李祖源壇下執禮校理韓用龜第一位執尊副司果宋民載第二位執尊校理閔昌爀第三位執尊副司果李敬五第四位執尊副司果李錫夏第一位大祝副司果尹行任第二位大祝副修撰李益運第三位大祝應敎韓晩裕第四位大祝副司果鄭東觀第一位祝史修撰徐配修第二位祝史副校理李太亨第三位祝史副司果徐美修第四位祝史副司果金啓洛第一位齋郞副司果尹光顔第二位齋郞副司果韓商新第三位齋郞兵曹正郞韓致應第四位齋郞副司果李宗爕第一位捧俎官副司果李趾光戶曹佐郞洪樂敎濟用主簿洪最榮第二位捧俎官戶曹佐郞李周憲司僕僉正金思義濟用判官黃基玉第三位捧俎官工曹正郞兪漢純忠勳都事吳泰詹漢城主簿尹載伋第四位捧俎官副司果趙光逵工曹佐郞李學永長興主簿南公轍盥洗位禮曹正郞李鎭宅禮曹正郞趙慶遠爵洗位禮曹正郞姜鳳瑞禮曹佐郞朴尙春亞終獻盥洗位典籍朴孝成掌牲令典牲主簿徐孺修協律郞掌樂正成穎贊者引儀崔珽金東覽謁者引儀成元柱謁者兼引儀李孝建贊引假引儀秦潚李英孝祭監監察趙廷鉉尹孝寬
정조 13년
己酉正月初四日辰時上御重熙堂都承旨入侍時行都承旨沈頤之假注書趙台榮記事官李宗烈李相璜以次進伏訖上命書傳敎曰受由承旨許遞前望單子入之待下批牌招齋宿上曰再明日親押時節次依再昨日例擧行事分付命退承史以次退出
정조 13년
行都承旨沈頤之齋宿行左承旨徐鼎修齋宿右承旨趙衍德齋宿左副承旨李鼎運齋直右副承旨洪仁浩齋宿同副承旨韓晩裕齋直注書金孝建齋宿一員未差假注書趙台榮齋直事變假注書李錫心仕
정조 13년
大殿王大妃殿惠慶宮中宮殿內閣政院玉堂藥房口傳問安答曰知道
정조 13년
藥房提調吳載純行左承旨徐鼎修啓曰親享社壇祈年孔夙徹宵將事侵曉還宮伏未審夜間聖體若何勞動之餘不瑕有損節臣等率諸御醫趁早入診詳察聖候爲宜王大妃殿氣候若何惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 13년
沈頤之啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 13년
韓晩裕啓曰備邊司郞廳來言今日賓廳日次而宗廟春享大祭親祭齋戒相値不得來會云矣敢啓傳曰知道
정조 13년
傳于韓晩裕曰淸齋有所重昨日遞罷人一竝分揀牌招齋宿
정조 13년
韓晩裕啓曰右參贊吳載純旣入闕中不爲肅謝直爲出去事甚未安推考警責何如傳曰似此處義前所未聞初無別般崖異忽自中間作爲嫌端至於今日擧措可謂一節深於一節此重臣本自柔善則爲此葛藤孰所勸也嘗藥重地今當議藥日次亦無都相則只傳問候直爲出去揆以道理極爲未安此啓辭勿施卽爲牌招肅拜後議藥
정조 13년
韓晩裕啓曰春帖子製述人旣已抄啓矣弘文提學吳載純待明朝牌招出韻科次何如傳曰還宮後牌招
정조 13년
以右議政蔡濟恭初度呈辭傳于韓晩裕曰設有微痾自可勿藥何至於尋單元單玆遣史官封還申及亟撤之意卿須體悉事傳諭
정조 13년
事變假注書金初爕偕來代以李錫心爲事變假注書
정조 13년
傳于韓晩裕曰同副承旨入侍
정조 13년
以校理韓用龜副修撰李顯默牌不進罷職傳旨傳于韓晩裕曰許遞
정조 13년
玉堂前望單子入之校理李魯述副校理尹羽烈修撰閔昌爀落點
정조 13년
持平前望單子入之曺喜有落點
정조 13년
韓晩裕啓曰明日動駕時侍臣不可不備員而執義徐郁修導駕進掌令宋益中持平曺喜有司諫盧廷良獻納姜垣正言沈銖高廷憲俱在外無以備員進參掌令李性吾持平韓啓玉卽爲牌招何如傳曰允
정조 13년
傳于韓晩裕曰發遣吏郞諸執事淸齋與否摘奸以來
정조 13년
以掌樂正成穎拿處傳旨傳于洪仁浩曰分揀
정조 13년
以齋郞吳鼎源執尊鄭致淳拿處傳旨傳于洪仁浩曰分揀
정조 13년
以中部都事金永聃北部奉事李勉輝拿處傳旨傳于洪仁浩曰分揀
정조 13년
以刑曹都囚徒傳于洪仁浩曰因傳敎囚禁罪人不爲嚴囚之狀已發於摘奸當該入直官員爲先重勘次拿處獄吏照律重治次移送畿營各別嚴囚仍令刑判畿伯嚴飭事分付
정조 13년
傳于韓晩裕曰留院上疏入之
정조 13년
前假注書金初爕書啓臣敬奉聖諭馳往傳諭于果川下北面甕幕里議政府領議政金致仁所住處則以爲臣罪在萬死恩蒙再生得全軀命旬朔有餘逬伏江外日夕泣血忽玆恩命有隕自天乃殿下再生之不足特蕩黜焉特蕩黜之不足又敍復之聲討方嚴寵眷維新是豈死罪如臣夢寐所及哉情爽駴遁五內靡定繼而王人儼臨宣示十行諭之以事勢國體勉之以入聽面諭臣雙擎九頓涕淚汍瀾惝怳若非此生事也噫伊日筵敎何等關係藉曰病昏不至喪性而言言謬妄事事駭愕聖心震慼於上臣奏雍容於下不惟不力陳慰解之方反或間之以不敢言之言是殆死期所迫天奪其魄不自覺其重陷於蔑倫犯分之科追思膽掉當夜夢噩人臣負此尙可自容於覆載乎一日二日至今息食亦云頑甚縱荷聖慈恕以老誖曲爲之地三尺至嚴臣而終逭是國無法也擧朝公議轉益憤惋四方聽聞亦將謂何惟有亟伏當律庶可少懲其罪一念祈祝只在於此至於史官偕入之命在恩數極屑越在臣心至不安伏乞亟令召還毋使臣罪上添罪焉北望隕越不知所達云矣臣旣承偕入之命姑爲仍留之意敢啓答曰知道十年後重卜已拔例今番後復授亦拔例惟其拔例也故眷待禮遇之際不嫌其鄭重繁複予之所以接之旣如此則卿之所以應之烏可歇后廉防二字去就一款恐不必却顧凝思卿須深念速出之爲拭愆勇進之爲塞謗明日入城待還宮肅命事爾其更爲傳諭期於偕入
정조 13년
韓晩裕以宗簿寺提調意啓曰璿源譜略御牒中洗補書本今已付板入刊矣進上日字令日官推擇則今月初八日卯時爲吉云以此日時本寺堂上郞廳具儀仗鼓吹陪進仁政殿與承旨請承傳色請出洗補以入而奎章閣奉安璿源譜略洗補印本一體陪進自內閣稟旨洗補五處璿閣奉安件自本寺次第擧行頒賜件亦爲依例收聚洗補還給之意敢啓傳曰知道
정조 13년
沈頤之以吏曹言啓曰差使員守令今日辭朝事命下矣交河郡守洪喜榮天安郡守徐命珪熙川郡守李厚在康翎縣監李東鉉纔已下直而沃溝縣監李昌會聞親病急報去月三十日下往忠州地云以公故上京之守令不爲下直任自下去事體所在誠極未安令該府拿問處之何如傳曰允情理旣如此公格不可顧拿處分揀俟小間申飭還宮後形止令道伯狀聞可也
정조 13년
洪仁浩以兵曹言啓曰今此祈穀大祭親行時別雲劍以眞殿行禮時受點人仍用事命下而實差鄭昌聖鄭民始預差趙心泰外皆有頉故不得備員別雲劍實差二望預差一望更擬以入之意敢啓傳曰知道
정조 13년
領敦寧洪樂性箚曰伏以歲籥載新品物咸蘇三陽回泰百福滋至上辛祈穀親祼社壇重本之誠冞篤大有之慶可占回鑾萬安玉體益康臣民歡忭頌祝曷有其極太廟親享隔日寒威一直不解此際聖躬之連仍勞攘伏不勝憂慮萬萬伏念臣一病支離三冬委頓殆成癃痼末由轉動除夕候班亦未能趨參而至於元朝起居之禮尤異恒時犬馬戀結之私不敢屛伏擔舁扶擁力疾趨詣少伸區區之忱而病軀觸寒諸症越添還次僵倒殆無省覺連灌溫陽僅獲回甦而腰脚之牽引而痿弱者刺痛而酸木貼身床笫宛轉叫楚臥不能轉側坐不能回旋雖於房闥之間挾人拄杖左扶右曳猶未得寸步之運移伏枕奄奄之中伏奉藥院提擧特除之恩命驚惶感懼罔知攸措況今動駕在明而陪扈之列無路自力坤殿症候尙未快復湯劑議定事體至重一時不容少緩三提固宜備員而以臣目下病情雖欲拚死趨走實無蠢動之勢臣於此尤不任惶隕悶阨臣雖無狀若有一分自强之道則豈敢爲此占便之圖於此時哉臣以乞退之身凡百官職大小朝會縱不能冒當冒進竊附守株之義而至若嘗藥之任保護之地非比尋常職事則在臣子分義固不當一例辭巽而臣之寸心耿結者庶幾蒙天日之俯燭則今此乞解者誠以病狀之無望陳力而自不覺瞻望哽咽之至玆敢疾聲呼籲於天地父母之前伏乞聖明鑑諒而憫憐焉亟命先遞臣藥院之任使莫重陪班莫重議藥無致稽曠仍治臣瀆擾之罪以尊國體以延殘喘千萬顒祝取進止答曰省箚具悉卿懇未參何妨卿須安心善攝仍傳曰此批答遣史官傳諭于洪領敦寧
정조 13년
判府事李福源箚曰伏以三元回泰百祿鼎新社壇躬將鑾蹕穩旋慶忭之忱小大惟均臣之癃廢昏眊漸非生人意象凡係朝會職事不能蠢動參預者久矣況玆內局重任豈臣所堪而親享隔夜義重陪扈不敢不拚死趨參昨於院中忽覺肢體灑浙頭重膈煩舁還私次達宵叫痛神識迷瞀不省四到不但感冒之忒重良由衰氣之難支今日起居之禮來宵駿奔之班萬無自力之望況今中宮殿繼進湯劑尙未議定而職在嘗藥末由赴院病裏惶隕尤增死罪玆敢略具短籲仰瀆崇聽伏乞聖上亟遞臣內局之任仍治臣闕禮曠職之罪以彰其慢焉取進止答曰省箚具悉卿懇愼節豈勝奉慮藥院之任特許免副卿須安心善攝仍傳曰此批答遣史官傳諭于李判府事
정조 13년
大司憲嚴思晩疏曰伏以元春祈穀縟儀載擧寒夜回鑾玉候萬康慶忭之忱曷有其極仍伏念臣本以無似濫躋卿列恩造冞隆報答無堦居常愧懼若臨淵谷迺者柏府除命又下於千萬夢外手擎華誥惝怳怵惕實不知措躬之所也嗚呼憲臺之長古所稱都御史也地望有別遴揀尤重苟非風裁言議足可以殫壓具僚者則不可以輕授濫叨也以臣之庸愚鈍劣最居人下者不少難愼裒然爲諸臺之首其爲玷名器而辱聖簡非細故也且臣之自來貞疾近又觸寒越添痟渴漸痼形神大脫委頓床玆轉動無路以此病勢實無束帶趨朝之望元朝候班壇享陪扈俱不得造參情禮都虧罪戾增添惶隕震越惟俟大何伏乞聖明俯垂鑑諒亟削臣所叨之職以重公器仍治臣闕禮之罪以勵朝綱焉臣方乞解豈敢贅及而事在目下不容終默略此附陳焉卽伏見小報則有金致仁復拜相職之命諸承宣陳啓請寢而不賜允兪噫殿下何爲此過擧也惟彼致仁之罪狀已悉於前後三司章奏今不必疊煩而聖度過加包涵罪名只止削黜已多群情之拂鬱況今遽加蕩滌之恩復廁勻軸之位其爲乖政刑而駭物議當如何哉殿下以其老昏每加曲恕老昏如此則雖無罪犯猶不可畀之以三事之任況其所犯關係莫重則豈容歸之以老昏乍解旋授有若尋常薄過之不足深責者然哉伏願穆然三思亟寢成命焉
정조 13년
執義徐郁修疏曰伏以上辛祈社聖體勞動不瑕有損區區下情竊不勝焦憂之至仍伏念臣以草土餘喘病蟄垂死之中柏府新除忽下於夢想之外以情以病豈有一分冒出之勢而名在祭報急於受戒忍死奔趨一倍添劇伏枕叫苦奄奄垂盡實有汚穢淸齋之慮臣竊憫焉此際伏見傳敎下者有削黜罪人金致仁復拜相職之命竊不勝訝惑之至彼雖老昏尙有省覺則其所罪犯決不可遽議於罪名之蕩滌而復授前任也明矣伏乞亟寢成命以謝公議幸甚臣旣不以言官自居而事在目下不容泯默玆敢附陳焉
정조 13년
掌令李性吾疏曰伏以臣犬馬之齒今已七十有一歲矣朽株易蠧空穴來風疾病侵尋作一疲癃之物加以近日重感風寒又兼食滯頑痰塞胸勺水絶口綿綿氣息若將有垂盡之狀顧當社壇親享玉體勞動之時如臣螻蟻之賤其何敢偃便在家而昏倒床席蠢動無路莫重陪扈之班旣未能趨參今又動駕在明而一味病伏勢末由陪從有臣如此生亦何爲瞻望雲天只有隕泣而已伏乞天地父母俯垂諒察亟削臣職俾得安意調治千萬幸甚臣於乞免之章宜不敢贅及他說而事在目下不容泯默玆敢略陳焉臣卽伏見去夜備忘下者有削黜罪人金致仁復授相職之命臣不勝愕然失圖繼之以憂歎也臣杜門病伏罕與人接一切世事無異聾瞽而以其出於朝紙者觀之致仁之負犯實非尋常罪過之比不可歸之於老昏而有可容貸三司奏箚前後迭發則可見公議之至嚴雖以我聖上涵容之聖德豈可遽議滌瑕收用於日月之未久間哉臣憂慨之極急於匡救不暇長語玆敢以草草數字仰瀆宸嚴伏願聖明更加周思亟寢成命焉以大司憲嚴思晩執義徐郁修掌令李性吾上疏傳于韓晩裕曰還給
정조 13년
己酉正月初五日辰時上御誠正閣同副承旨入侍時同副承旨韓晩裕假注書趙台榮記事官李宗烈記注官金鳳顯以次進伏訖上命書判府事李福源箚批命書傳敎曰洪領敦寧爲藥院都提調又命書傳敎曰明日動駕侍臣不可不備員有闕之代前望單子入之待下批牌招分提調分承旨以再昨日受點人仍用事分付又命書傳敎曰未下直守令皆令旬前辭朝上京守令亦令一兩日內下送後令該曹草記差使員守令今日辭朝事分付又命書傳敎曰承旨房仍命退承史以次退出
정조 13년
行都承旨沈頤之隨駕宿行左承旨徐鼎修隨駕宿右承旨趙衍德隨駕宿左副承旨李鼎運隨駕直右副承旨洪仁浩隨駕宿同副承旨韓晩裕隨駕直注書金孝建隨駕宿一員未差假注書趙台榮隨駕直事變假注書李錫心守宮直
정조 13년
大駕詣宗廟入齋室後內閣政院玉堂藥房口傳問安答曰知道
정조 13년
傳于李鼎運曰出宮門路以協陽門爲之
정조 13년
傳于洪仁浩曰侍衛軍兵毛具
정조 13년
洪仁浩啓曰司僕寺內乘來言捲簾毛帳取稟傳曰捲三面
정조 13년
沈頤之啓曰禮貌官來言百官稟旨就次傳曰知道
정조 13년
以承旨房望傳于沈頤之曰都承旨爲禮房左副承旨爲軍士房同副承旨爲吏房
정조 13년
沈頤之啓曰今日王大妃殿惠慶宮夕問安何承旨進去乎敢稟傳曰同副承旨進去
정조 13년
韓晩裕啓曰臣王大妃殿惠慶宮夕問安進去下直之意敢啓傳曰知道
정조 13년
李鼎運啓曰卽者議政府錄事來言終獻官左議政李性源身病猝劇無以參班云何以爲之敢稟傳曰雖有所愼豈可臨時付標强疾參班事遣史官傳諭
정조 13년
以掌令李性吾持平韓啓玉牌不進罷職傳旨傳于洪仁浩曰只推
정조 13년
兵曹口傳政事副司果尹羽烈
정조 13년
沈頤之以禮曹言啓曰本曹郞廳六員內正郞李鎭宅正郞姜鳳瑞正郞趙慶遠佐郞朴尙春佐郞宋徵一俱爲差祭佐郞洪命馥以兼史入直除本仕本曹時無仕進上直之員假官一員令吏曹差出以爲入直之地何如傳曰允
정조 13년
己酉正月初六日辰時上詣宗廟親行春享大祭擧動入侍時行都承旨沈頤之行左承旨徐鼎修右承旨趙衍德左副承旨李鼎運右副承旨洪仁浩同副承旨韓晩裕記事官金孝建假注書趙台榮記注官金鳳顯記事官李相璜二直提學金憙檢校待敎尹行任待敎金祖淳以次隨駕上具遠遊冠絳紗袍乘輿出協陽門藥房分提調李在簡進前奏曰早朝勞動聖體若何上曰一樣矣上曰中宮殿進御芎歸導痰湯自今日限五貼煎入出榻敎詣仁政殿月臺春享大祭祭文親押訖乘輿出仁政門降輿乘輦出敦化門詣宗廟大門外降輦乘輿入廟大門降輿入齋殿改具冕服出西狹門入東神門就板位行四拜禮入殿內奉審訖詣省器位省器訖步詣永寧殿就板位行四拜禮入殿內奉審詣省器位省器訖出神門入小次改服詣省牲位省牲訖還御齋殿少頃上曰禮房承旨詣享所諸執事佾舞工人一一摘奸以來頤之承命出回奏曰臣進詣享所諸執事以下盡爲摘奸則俱無頉矣上曰副校理尹羽烈許遞令該曹口傳付軍職出榻敎日暮時至鼎運告環衛軍兵懸燈取稟上曰知道行祭時至上具冕服出齋殿入東神門就板位行四拜禮詣盥洗位盥洗訖詣第一室三上香執瓚灌地仍奠幣訖次詣各室如初禮降復位少頃詣第一室行初獻禮次詣各室如初禮降復位判府事金熤行亞獻禮左議政李性源行終獻禮詣飮福位飮福訖降復位行四拜禮行撤籩豆又行四拜禮詣望燎位燎訖出東神門還御齋室命書傳敎曰曠禮之餘大享利成儀節之精約亦由於渠輩之事知事知守僕令該曹優給米布其餘守僕各木一疋賞給上曰兵曹判書李文源推考出駕前下敎乘輿出廟大門降輿乘輦詣敦化門外命出標信解嚴詣協陽門降輦乘輿入宣化門還內諸臣退出
정조 13년
行都承旨沈頤之坐行左承旨李時秀坐直右承旨趙衍德坐左副承旨洪仁浩坐右副承旨李書九坐直同副承旨韓晩裕坐注書金孝建病一員未差假注書趙台榮仕直白慶楷仕事變假注書李錫心仕
정조 13년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰後日次爲之
정조 13년
洪仁浩啓曰禁衛營將官來言今日本營軍兵日次私習云矣敢啓傳曰知道
정조 13년
洪仁浩啓曰御營廳將官來言今日本營軍兵日次私習云矣敢啓傳曰知道
정조 13년
洪仁浩啓曰來十一日朝參日次矣敢稟傳曰初欲爲之三司不備朝參則更待下敎常參則雖有一司已例多有仍爲之時初十日次對兼行常參事分付
정조 13년
沈頤之啓曰來十一日專經文臣殿講日次矣敢稟傳曰十八日專經武臣殿講日爲之可也
정조 13년
沈頤之啓曰來十一日輪對日次矣敢稟傳曰爲之
정조 13년
沈頤之啓曰臣以宗廟祭器洗滌及殿庭修掃次下直進去之意敢啓傳曰昨已下敎禮儀使旣留在監滌承旨勿爲進去可也
정조 13년
以禮曹春展謁擇日草記傳于洪仁浩曰歲翻已久連値廟社親享尙未展謁情禮俱觖旬前餘日皆是元定酬應日子景慕宮春展謁明日爲之路由館峴參班百官依例隨駕侍衛雲寶劍外皆以入直磨鍊用小駕節次副輦以下節次竝除之事分付
정조 13년
傳于沈頤之曰明日出宮門路以協陽門爲之
정조 13년
沈頤之啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 13년
以守宮閣臣望筒傳于趙衍德曰仍分提調隨駕實提調留院亦依昨日例爲之事知悉
정조 13년
以都摠府寶劍望筒傳于洪仁浩曰李秉模趙瑍柳孝源許遞前望單子入之
정조 13년
傳于洪仁浩曰明日雲寶劍以昨日受點人仍用
정조 13년
沈頤之啓曰弘文提學吳載純牌不進推考傳旨今方捧入而春帖子出韻科次一時爲急如是違牌不卽擧行事甚未安更卽牌招何如傳曰允
정조 13년
趙衍德啓曰弘文提學吳載純再牌不進推考傳旨今方捧入而春帖子出韻科次一時爲急連事違召不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 13년
沈頤之啓曰弘文提學吳載純三牌不進推考傳旨今方捧入而春帖子出韻科次一時爲急連事違召不卽擧行事體所在誠極未安所當更請牌招而係是一日四牌何以爲之敢稟傳曰如是違牌果何所據許多文臣徹夜駿奔之餘至今等候貽弊亦大矣從重推考更卽牌招
정조 13년
承旨前望單子入之李時秀李書九落點
정조 13년
以右副承旨李書九牌不進罷職傳旨傳于李時秀曰只推更爲牌招
정조 13년
趙衍德啓曰校理韓用龜副修撰李顯默牌不進傳旨未下副校理鄭福煥修撰權裕俱在外玉堂上下番俱空事甚未安未差之代政官牌招開政差出仍卽待下批牌招以爲推移入直之地何如傳曰允
정조 13년
沈頤之啓曰今此春帖子製述人中時無職名人令該曹口傳付軍職何如傳曰允
정조 13년
傳于沈頤之曰戶房承旨入侍
정조 13년
注書金孝建病代以白慶楷爲假注書
정조 13년
趙衍德啓曰掌令李性吾持平韓啓玉牌不進罷職傳旨今方捧入而執義徐郁修導駕進掌令宋益中持平曺喜有司諫盧廷良獻納姜垣正言沈銖高廷憲俱在外侍臣無以備員進參何以爲之敢稟傳曰竝許遞前望單子入之
정조 13년
諫院前望單子入之司諫徐秉德獻納柳協基落點
정조 13년
李時秀啓曰未下直守令皆令明日辭朝事命下矣鐵山府使洪百游嘉山郡守朴宗和陰城縣監申大羽龍仁縣監李祉源金溝縣令吳晉秀興海郡守李彦敬松禾縣監曺允邁靈山縣監李龜錫瑞山郡守李觀成延日縣監鄭宅慶咸從府使李周鳳茂長縣監李宗爀昆陽郡守李運春保寧縣監金尙源鎭海縣監李宅觀燕岐縣監朴英源井邑縣監鄭東輔諫院俱未署經新除授司諫徐秉德獻納柳協基竝卽牌招以爲署經之地何如傳曰允
정조 13년
以獻納柳協基牌不進罷職傳旨傳于李書九曰只推更爲牌招
정조 13년
李時秀啓曰未下直守令皆令明日辭朝事命下而大司諫奇彦鼎司諫徐秉德俱在外獻納柳協基牌不進罷職傳旨捧入正言二員未差諫院署經無以備員擧行何以爲之敢稟傳曰未差之代政官牌招開政差出
정조 13년
韓晩裕以吏曹言啓曰上京守令一兩日內下送後草記事命下矣水原府使金魯永富平府使兪漢雋安城郡守李天穆麻田郡守韓文洪庇仁縣監李泰賢黃澗縣監李敏亨纔已下去豐基郡守吳在文謂有情勢屢度催促終不下往事體所在誠極未安令該府拿問處之何如傳曰允飭敎之下豈敢言情勢乎情理則聞亦難强姑先改差可也
정조 13년
有政吏批判書李𡊠進參判李在學牌不進參議李洪載右承旨趙衍德進以李敬五爲校理韓用龜爲副校理林道浩爲副修撰徐美修爲副修撰金在明爲工曹正郞李羲觀爲典籍金履鉉爲豐基郡守
정조 13년
兵批判書李文源參判柳誼病參議朴宗岳入直進參知沈煥之病左副承旨洪仁浩進副司直李亨元韓用龜兪鉉章副司果李顯默
정조 13년
以吏曹左右參贊陞降單子傳于洪仁浩曰未肅拜參贊許遞前望單子入之
정조 13년
左右參贊前望單子入之左參贊金華鎭右參贊權噵落點
정조 13년
以陳景文囚單子傳于李書九曰不足責分揀放送後勿如是之意嚴飭
정조 13년
以金箕南囚單子傳于李書九曰付過放送今則爲日稍久囚禁之類竝令刑曹畿營參酌照律放送事分付
정조 13년
以李光遇囚單子傳于李書九曰庇覆愈厚干科愈甚李光遇事可謂訖可休矣然比之前犯容有輕重以公律今日內草記勘放事分付